पाएं अपने शहर की ताज़ा ख़बरें और फ्री ई-पेपरडाउनलोड करें
22 अप्रैल को मैं और मेरी पत्नी जिला अस्पताल के कोविड वार्ड में भर्ती हुए थे। मेरी हालत ठीक थी लेकिन पत्नी के लंग्स में संक्रमण के संकेत थे। इसके बावजूद मुझे लग रहा था कि जिंदगी का सफर शायद इसी वार्ड में खत्म हो जाएगा। मेरा भी अन्य लोगों की तरह कोविड प्रोटोकॉल से अंतिम संस्कार होगा और मेरे अपने ही शायद मुझे अंतिम विदाई न दे पाएं।
मैं इसलिए उम्मीद छोड़ बैठा था, क्योंकि खुद कोविड का शिकार होने से पहले मैं लगातार लोगों को इस बीमारी से हारते हुए देख रहा था। मैं देख रहा था कि लोगों को इलाज नहीं मिल पा रहा है। अस्पतालों के बाहर लोग दम तोड़ रहे हैं। ऐसे में मेरे जैसे मामूली रिटायर शिक्षक और उसकी पत्नी की क्या विसात है।
इस निराशा के बीच मुझे जिसने सबसे ज्यादा प्रेरणा दी, वह थे कोविड वार्ड के प्रभारी डॉ. सुनील यादव। उन्होंने मुझे और मेरी पत्नी से पहले ही दिन कहा कि आप दोनों एक साथ स्वस्थ होकर बाहर जाएंगे। मेरे सामने वह बच्चा डॉक्टर बनकर खड़ा था, जिसे कभी मैंने पढ़ाया था।
जिसे कभी मैंने प्रेरित किया था कि वह डॉक्टर या बड़ा अफसर बनने की कोशिश करे। उसने वह कर भी दिखाया। तब मुझे अमिताभ बच्चन की फिल्म बागवान की याद आती रही। मैंने सोचा कि अगर मेरे प्रेरित करने से एक बच्चा आज इतना बड़ा डॉक्टर बन सकता है ताे मुझे भी अपने अंदर ठीक होने की आत्मप्रेरणा जागृत करना होगी।
इलाज के दौरान मैंने यह पाया कि यह बीमारी आपके शरीर से ज्यादा आपके मन को तोड़ती है। सच्चाई यह है कि समय रहते बीमारी की पहचान व इलाज हो जाए तो कोई समस्या ही नहीं होती। हम दोनों के मामले में ऐसा ही हुआ। 17 अप्रैल को सबसे पहले पत्नी को बुखार व खांसी होने लगी।
हमने तब घर में ही उपचार करने की कोशिश की। फिर वही लक्षण मुझमें भी आने लगे तो हम अलर्ट हो गए। सीटी स्कैन में पत्नी के लंग्स में 20 प्रतिशत संक्रमण दिखाई दिया तो डॉ. यादव ने तुरंत ही हमें भर्ती होने की सलाह दी। समय पर इलाज शुरू हो गया तो हमें रेमडेसिविर जैसे इंजेक्शन की जरूरत भी नहीं पड़ी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn